Moord op geliefde huismoeder ruk gemeenskapCarima Barnard. Foto: Verskaf “Ek is nog te hartseer en huil te veel, jy sal nie hoor wat ek sê nie.” Só antwoord ŉ gebroke vriendin van Carima Barnard, wat Dinsdag op die perseel van die Jimmie Roos-jeugsorgsentrum naby Dewetsdorp in die Vrystaat glo met klippe doodgeslaan is, in ŉ teksboodskap. “Sy was my beste, grootste en liefste vriendin. Ná my man se dood vier jaar gelede was sy nog deurgaans my steunpilaar,” beskryf Pulani Potgieter haar jarelange vriendin. “As ek die dag af gevoel het, kon ek haar vra om vir my te bid. Sy was ŉ borrelende, sprankelende en baie besige, flukse vrou. Sy was net geliefd en het vele mense se harte aangeraak.” Maroela Media het vroeër berig twee leerlinge aan die jeugsorgsentrum, onderskeidelik 15 en 16 jaar oud, is Dinsdagaand na ŉ plek van aanhouding in Bloemfontein geneem nadat Barnard (50), ŉ huismoeder by dié sentrum, se liggaam by ŉ lodge op dieselfde terrein gevind is. Sers. Yanda Ngcukana, polisiewoordvoerder, het Woensdag aan Maroela Media gesê die seuns, wat in die sentrum gebly het, beweer hulle het omstreeks 14:20 by die dam visgevang toe hulle twee mans in ŉ voertuig by die lodge sien wegry het. Barnard het die lodge bestuur. “Volgens die seuns het hulle gaan ondersoek instel en op die slagoffer se liggaam in ŉ plas bloed afgekom. Hulle het die skoolhoof gaan roep wat op sy beurt die polisie ontbied het,” het Ngcukana gesê. Met die polisie se aankoms op die toneel het hulle Barnard se liggaam op die gras langs haar bakkie aangetref. Haar bakkie se sleutels en haar selfoon was by haar. ŉ Baksteen en ŉ klip het langs haar gelê. Sy het erge beserings aan haar kop opgedoen. “Die seuns is dadelik ondervra en hulle het vertel hulle het ŉ wit Chrysler by die lodge sien wegry voordat hulle daar opgedaag het. Die polisie en boere in die omgewing het dadelik na die voertuig begin soek en dit is kort daarna in Dewetsdorp opgespoor. Die seuns is intussen op die toneel gehou, want die ondersoekbeamptes het vermoed iets is nie pluis met hul weergawe van gebeure nie. Daar was ook bloedvlekke op een van die seuns se T-hemp en tekkies.” Ngcukana het gesê die insittendes van die voertuig is behoorlik ondervra en die polisie het vasgestel hulle was by die lodge om daarna te kyk omdat hulle ŉ jaareindfunksie daar wou hou. “Hulle het gesê die slagoffer het nog gelewe toe hulle daar weg is. Die polisie het nie rede gehad om hul weergawe in twyfel te trek nie en hulle is nie in hegtenis geneem of as verdagtes beskou nie.” “Die 16-jarige seun is intussen in die skool se sorg vrygelaat, hangende verdere ondersoek. Die 15-jarige seun, op wie se T-hemp die bloedvlekke gevind is, is van moord aangekla en moet Woensdagmiddag in die hof verskyn.” Die motief vir die moord is nog nie bekend nie. Johnny Erlank, wat verlede week as skoolhoof uitgetree het en daar aanbly totdat die skooljaar verby is, het Woensdag Barnard as ŉ harde werker beskryf wat baie lojaal teenoor die skool was. “Sy was 23 jaar by ons en altyd bereid om die ekstra myl te stap. Sy het ook vir niks teruggestaan nie en sou altyd ekstra hard werk om ekstra geld vir die skool in te samel. Sy was baie bemind in die gemeenskap en almal rou saam,” het Erlank gesê. Erlank het gesê haar dood kom as ŉ groot skok en personeel en leerlinge sal deur beraders bygestaan word. Haar gesin is nog te hartseer om met die media te praat. Barnard laat haar man, Adriaan, dogter Fianca (23), en seun Dehan (21) agter. Adriaan is die adjunkhoof by die skool en ook die skoolsielkundige.